Odenses borgmester gennem 19 år, Anker Boye (S), overlader styrepinden for Fyns hovedby til sit partis lokale kronprins, Peter Rahbæk Juel, fra januar 2017.

I et eksklusivt interview med Fyens.dk fortæller Anker Boye, at tidspunktet for hans beslutning hænger sammen med, at arbejdet med at udvikle byen ikke længere kan stoppes. Samtidig glæder han sig over udsigten til mere velfærd som afkast af den samlede skattestigning på én procent, som et flertal i byrådet for nylig indgik forlig om.

- Sammen med et flertal i byrådet har jeg sat et skib i søen, der sejler. Transformationen af byen og dens finansiering er på plads, så jeg føler, jeg kan tillade mig at stoppe nu. Jeg efterlader ikke en bunke regninger i skuffen, siger Anker Boye.

- Jeg er stolt af min by og synes, jeg kan mærke, at dens borgere igen er ved at få det på samme måde, og jeg begynder at kunne se, hvor arbejdet med at ændre byen fysisk og mentalt bærer hen.

Boyes beslutning om at gå betyder, at næste byrådsmøde onsdag 14. december bliver hans sidste som borgmester.